На тэрыторыі нашага раёна ён размясціўся на месцы трох былых заказнікаў: „Нізоўе Случы“, „Вусце Лані“ і „Ястрабель“. Сумарная плошча іх складала 6 177 га. Сёння заказнік размяшчаецца на тэрыторыі нашага раёна, плошчаю роўнаю 25 108 га, гэта амаль у 3 разы больш, чым да 13 ліпеня 1999 года. Заказнік распаўсюджваецца не толькі на саму раку, але ахоплівае і прылягаючыя да поймы ракі Прыпяць тэрыторыі. Утвораны ён з мэтай захавання ўнікальнай пойменнай экасістэмы ракі Прыпяць з комплексамі рэдкіх і знікаючых відаў раслін і жывёл, занесеных у Чырвоную кнігу Pэспублікі Беларусь. Сёння яго поўная назва — рэспубліканскі ландшафтны заказнік „Сярэдняя Прыпяць“. Плошча тэрыторыі ўсяго заказніка займае 90447 га., 68% плошчы пакрыты расліннасцю. Прычым, гэта самыя распаўсюджаныя дрэвы і кустарнікі, такія як чорнаальшаннік, аднак 29% плошчы занята дубровамі, 12% беразняком. Пясчаныя грывы пакрыты сасняком, і, як супрацьлегласць, — 8% балот. А ўсё разам — гэта адзіны жывы арганізм, які забяспечвае пэўны гідралагічны і кліматычны баланс.